તે આપણા સૌનો નજીકનો સંબંધી છે એટલે ક્રોધને કાબૂમાં રાખું છું. બાકી ચતુર કરો વિચાર કે આપણે તેનું મંદિર બનાવવા ભૂમિપૂજન કરવા મુરત જોવાનું, પછી મંદિર બનાવવા મુરત જોવાનું, પછી એ જ ઈશ્વરની પધરામણી કરી પ્રાણ-પ્રતિષ્ઠા કરવા મુરત જોવાનું, ધજા ફરકાવવા માટેનું મુરત. પછી એ મંદિરમાં હવન, કથા કે માનતા માટેનું મુરત. બસ, મુરત, મુરત ને મુરત. ચોઘડિયાં-ચોઘડિયાં. અરે એ જ મંદિર જર્જરિત થાય તો એના જીર્ણોદ્ધાર માટે પણ મુરત. તેનો એક પણ પ્રસંગ આપણે મુરત વિના ઊજવ્યો નથી ને સામે પક્ષે એણે ર્ચોયાસી લાખ ફેરામાં નીચે મોકલવા ક્યારેય મુરત જોયું? ના. અરે મુરત જોઈ જન્મતારીખની જરા હિન્ટ આપે તો આપણે કાર્ડ પણ છપાવીએ કે ઈશ્વરકૃપાથી ફલાણા દિવસે ઢીંકણા સમયે બાબો કે બેબી ટપકવાના છે, એ દિવસે અમે ‘બાળ રમાડવા’ કાર્યક્રમનું આયોજન કર્યું છે તો પધારશો... અરે આ શરીરના જીર્ણોદ્ધાર આઇ મીન રીડેવલપમેન્ટ માટે એને ઉપર લઈ જવાનું હોય ત્યારે પણ ક્યાં મુરત જુએ છે? નઈતર તો મસ્ત કંકોતરી છપાવીએ, ‘પ્રિય સ્વજન, ઈશ્વરઇચ્છાથી અને આપ સૌના સહકારથી અમારા વડીલ શ્રી ચંપકલાલ ચુનીલાલ ચેવડાવાલા ૭૭ વર્ષની જીવનયાત્રા પૂર્ણ કરી ‘યે દુનિયા, યે મેહફિલ મેરે કામ કી નહીં’ ગાતાં-ગાતાં તેમનો આત્મા પરમાત્માને મળવા તારીખ સાતમી જૂન ૨૦૧૭ના અશુભ મુરતે ને કાળ ચોઘડિયે વિદાય લેશે. તેમના શરીરને સ્મશાન સુધી પહોંચાડવા સહભાગી થવા અંતિમયાત્રામાં પધારવા ભાવભીનું આમંત્રણ છે, તેમની અંતિમયાત્રા તેમના ટેમ્પરરી નિવાસસ્થાન (કેવળજ્ઞાન : પૃથ્વી આપણા બધાનું ટેમ્પરરી રહેઠાણ છે... જ્ઞાન પૂરું) પરથી બપોરે બે વાગ્યે પ્રસ્થાન કરશે ને મુક્તિધામ સુધી જશે, તો સમયસર પધારી ચાર ખભા આપવા આપ સૌ સહકાર આપી આપણા સંબંધોનું ગૌરવ વધારશો, અમે સ્મશાનયાત્રામાં આપ સૌની આતુરતાપૂર્વક રાહ જોઈશું.’